אוסקר רוזנפלד

אוסקר רוזנפלד (13 במאי 1884 – אוגוסט 1944) היה סופר יהודי-אוסטרי, שנרצח במחנה הריכוז אושוויץ.

קורות חיים

ראשית חייו וחינוכו 
רוזנפלד נולד בקוריצ'אני שבמוראביה לז'נט רוזנפלד (ילינק). הוא סיים את לימודיו בשנת 1908 וקיבל תואר דוקטור בווינה על עבודתו בנושא הצייר הגרמני הרומנטי פיליפ אוטו רונגה . רוזנפלד היה פעיל בארגונים ציוניים שונים. הוא כתב בעיתונים ובכתבי עת יהודיים, בהם "Die Welt" ו-"Juedische Volkssimme" ביקורות תרבות, אמנות, תיאטרון וספרות. הוא היה חבר ב"אגודת תיאודור הרצל".

קריירה 
ב-1904 היה רוזנפלד ממקימי עיתון הנוער היהודי והסטודנטים "תקוותנו" (Unsere Hoffnung). ב-1907 ייסד יחד עם הסופר הוגו צוקרמן, אגון ברכר ואחרים יוזמה לתיאטרון יהודי, בו יועלו דרמות יידיש מודרניות בשפה הגרמנית. הרומן הראשון שלו, Die vierte Galerie (הגלריה הרביעית), ראה אור בשנת 1910. במלחמת העולם הראשונה שירת בצבא האוסטרו-הונגרי בסופיה בלשכת המסחר האוסטרית-בולגרית והיה העורך הראשי של עיתון המסחר "Bulgarische Handelszeitung" בשנים 1916–1918.

ב-1920 יצאו לאור שישה מספריו של רוזנפלד תחת הכותרת Tage und Naechte ("יום ולילה"). הוא היה פעיל ב- Judenstaatspartei. בין השנים 1923–1927 עבד כעורך העיתון הווינאי Wiener Morgenzeitung ("עיתון הבוקר הווינאי"). ב-1927 ייסד את התיאטרון היהודי החדש בווינה, Jüdische Künstlerspiele . רוזנפלד תרגם ספרות יידיש קלאסית ומודרנית, ובין היתר את יצירותיהם של מנדלי מוכר ספרים, שלום עליכם, י"ל פרץ וי' י' זינגר .

רוזנפלד החל לעבוד בשבועון המצויר Die neue Welt בשנת 1929, ובהמשך הפך לעורך הראשי שלו. האנשלוס בשנת 1938 הביא לסיום עבודתו בווינה. הוא ואשתו הנרייט היגרו לפראג, שם הפך לכתב "ג'ואיש כרוניקל".

מלחמת העולם השנייה 
בשנת 1939 היגרה אשתו של רוזנפלד לאנגליה בציפייה לבואו, אך פרוץ מלחמת העולם השנייה מנע את הגירתו. בנובמבר 1941 גורש רוזנפלד לגטו לודז' בפולין יחד עם 5,000 יהודים מפראג. מיוני 1942 עבד בארכיון הגטו, שם השתתף בפרסום ובכתיבת הכרוניקה של גטו לודז'.

מותו ומורשתו 
באוגוסט 1944 גורש אוסקר רוזנפלד לאושוויץ, שם נרצח בתא גז.

יומנו, שנכתב בגטו בין 17 בפברואר 1942 ל-28 ביולי 1944 בסדרה של 15 מחברות בית ספר, נשמר ביד ושם בירושלים.

עבודותיו שפורסמו 
 Philipp Otto in der Romantik, 1908
 Die vierte Galerie. רומן וינאי, 1910
 Mendl Ruhig, 1914
 Tage und Nächte . נובלה, 1920
 Komoedianten (בעקבות שלום עליכם), 1930

יומן:
 Wozu noch Welt. Aufzeichnungen aus dem Getto Lodz (יומן גטו לודז'), נערך בידי Hanno Loewy, הוצאת Neue Kritik, פרנקפורט, 1994
 בראשית היה הגטו: מחברות מלודז', בעריכת האנו לואי. תורגם מגרמנית על ידי בריג'יט מ. גולדשטיין, אוונסטון, אילינוי, הוצאת אוניברסיטת נורת'ווסטרן, 2002.

קישורים חיצוניים 
 מתוך כתביו של אוסקר רוזנפלד בגטו לודז', באתר יד ושם
 מנדל רוהיג 
 

פעילים ציונים באוסטריה
סופרים יהודים אוסטרים
אסירים בגטו לודז'
מתרגמים לגרמנית
מתרגמים מיידיש
מבקרי ספרות יהודים
עיתונאים יהודים צ'כים
עורכי עיתונים יהודים צ'כים
עורכי עיתונים יהודים אוסטרים
עיתונאים יהודים אוסטרים
יהודים בצבא האוסטרו-הונגרי
סופרים ומשוררים שנספו במחנה ההשמדה אושוויץ
אוסטרים שנולדו ב-1884
אוסטרים שנפטרו ב-1944